Volamena

Ny volamena dia singa simika mitondra ny eva Au (avy amin' ny teny latina hoe Aurum). 79 ny laharana atômikany. Mavomena mamiratra ny lokony, mavesatra izy, azo tefena ho manify araka izay azo atao. Metaly fanaovam-piravaka sarobidy ny volamena. Izy koa no fototry ny sandam-bola miasa eran-tany. Misy karazany roa ny volamena, dia ny volamena maitso sy ny volamena mena. Teo amin' ny tantara dia ny volamena no metaly sarobidy indrindra. Lazaina ho tsy mety simba sady metaly manan-kaja izy satria tsy dia andairan' ny asidra na ny harefesina.

Singa tsy fahita firy ao amin' ny nofon-tany ny volamena. Mety ho hita amin' ny endrika mivaingana na vovoka anaty fasika na anaty vangongom-poti-bato manamorona ny renirano sy korian-drano madinika ity metaly ity. Matetika no hita miaraka amin' ny akoram-bolafotsy, amin' ny akoram-barahina, amin' ny akoram-by ary amin' ny akoram-platinina ny volamena metaly miseho amin' ny endriny madio indrindra.

Nanomboka tamin' ny taonjato faha-19 dia lasa sanda fototra eo amin' ny fifanakalozana ara-bola iraisam-pirenena ny volamena. Manodidina ny antsasany amin' ny volamena rehetra eran' izao tontolo izao no tahirizina ao amin' ny vata fitehirizam-bolan' ny banky amin' ny endrika anjam-bolamena. Amin' ny raharaham-barotra, ny ampahany betsaka amin' ny volamena vokarina dia ampiasaina amin' ny fanamboarana firavaka. Ankoatra izany, ny volamena dia ampiasaina amin' ny endrika takelaka manify ao amin' ny zavakanto fanaovana ankoso-bolamena. Ampiasaina matetika amin' ny teknôlôjia avo lenta ny volamena satria tsy azo ovain-toetra izy ary mpampita aratra tsara. Ampiasaina indrindra amin' ny fampifandraisana bitika amin' ny sehatry ny elektrônika koa ny volamena.

 Eo amin' ny kolontsaina 

 Ohabolana malagasy 
 Volamena latsaka am-bovoka: tsy avelan' ny soa tsy hihiratra.
 Ny herana aman-jozoro dia maniry amin' ny tany, ary ny volamena sy ny volafotsy dia tsy latsaka avy any an-danitra.

 Jereo koa 

 Alimo
 Fanitso
 Firaka
 Firamainty
 Firapotsy
 Manganezy
 Tsỳ
 Varahina
 Viraty
 Volafotsy
 Volavelona
 Vy
 Fitrandrahana harena an-kibon' ny tany eto Madagasikara

Sokajy:Metaly sarobidy
Sokajy:Volamena